 **ΔΕΛΤΙΟ ΤΥΠΟΥ ΔΗΜΟΥ ΑΘΗΕΝΟΥ**

**3η Συνάντηση του Ευρωπαϊκού Προγράμματος «Europe of Diversity - Integration and Socialization of Migrants»**

 Το μέλος του Δημοτικού Συμβουλίου Νεολαίας Αθηένου κ. Επιφάνιος Παστού, συνοδευόμενος από το επίσης μέλος του Δημοτικού Συμβουλίου Νεολαίας Αθηένου κ. Ζαχαρία Χρίστου, αναχωρεί σήμερα Δευτέρα 4 Απριλίου 2022 για την τρίτη συνάντηση του Προγράμματος «Europe of Diversity - Integration and Socialization of Migrants», στα πλαίσια της πρωτοβουλίας Η ΕΥΡΩΠΗ ΓΙΑ ΤΟΥΣ ΠΟΛΙΤΕΣ (EUROPE FOR CITIZENS) - NETWORK OF TOWNS – DEMOCRATIC ENGAGEMENT & CIVIC PARTICIPATION, που θα γίνει στην πόλη Pinhel της Πορτογαλίας.

 Σκοπός του προγράμματος είναι να φέρει κοντά πολίτες, τοπικές αυτοδιοικήσεις, εμπειρογνώμονες και εκπροσώπους της κοινωνίας των πολιτών σε 5 διακρατικές εκδηλώσεις για συζήτηση και σύγκριση πραγματικών προβλημάτων σε διάφορες χώρες, όπως η μετανάστευση, η αλληλεγγύη, η συνεργασία και ο Ευρωσκεπτικισμός και να ενισχύσει την ενεργό συμμετοχή της κοινωνίας των πολιτών στην Ευρωπαϊκή Ένωση. Πέραν της πιο πάνω συνάντησης, θα γίνουν ακόμη δύο, στην Μαρτινίκα, νησί της Καραϊβικής Θάλασσας (Γαλλία) και στην Ουγγαρία. Σε όλες τις επόμενες συναντήσεις θα μετέχουν ένας ή δύο εκπρόσωποι από κάθε πόλη, κατά προτίμηση νέοι.

 Στη συνάντηση στην Πορτογαλία θα παραστούν εκπρόσωποι από 17 Ευρωπαϊκές χώρες, τις Βουλγαρία, Ουγγαρία, Γερμανία, Πορτογαλία, Σλοβακία, Λετονία, Ιταλία, Πολωνία, Εσθονία, Γαλλία, Ελλάδα, Κροατία, Σουηδία, Ισπανία, Ρουμανία, Μάλτα και Κύπρο (Δήμο Αθηένου).

 Κατά τη διήμερη συνάντηση, θα γίνει καλωσόρισμα από τον Δήμαρχο και τον Αντιδήμαρχο της πόλης, παρουσίαση από την συντονίστρια του έργου κ. Iliyka Ivanova, Ευρωπαϊκή Διάσκεψη και Παρουσίαση του έργου LAR - Έργο ένταξης προσφύγων / μεταναστών σε πορτογαλικές αγροτικές περιοχές από την κοινωνική συντονίστρια του έργου κ. Vanessa Ray, προβολή ντοκιμαντέρ για παιδιά που απήχθηκαν από τη μαφία και το νομικό πλαίσιο, θα γίνουν συζητήσεις στρογγυλής τραπέζης με περιεχόμενο που σχετίζεται με τη μετανάστευση σε τοπικό και περιφερειακό επίπεδο. Ακόμη θα γίνουν συζητήσεις στρογγυλής τραπέζης με θέμα «Ρατσισμός και ξενοφοβία στην εποχή της παγκοσμιοποίησης» και παρουσίαση μαρτυριών μεταναστών που έχουν ξεπεράσει καταστάσεις ρατσισμού ή ξενοφοβίας. Επίσης θα τους γίνει εμβάθυνση στον πολιτισμό της Πορτογαλίας και στο τέλος θα γίνει αξιολόγηση της τέταρτης από τις πέντε συναντήσεις, ανταλλαγή απόψεων, συστάσεων, σχολίων για τα θέματα που συζητήθηκαν και τα αποτελέσματα της εκδήλωσης και επιπρόσθετα διευκρίνιση θεμάτων και πρόγραμμα για την επόμενη συνάντηση στη Μαρτινίκα. Η αντιπροσωπεία του Δήμου Αθηένου θα επιστρέψει στην Κύπρο την Παρασκευή 8 Απριλίου 2022.

 Οι δράσεις του προγράμματος καλύπτονται 100% από Ευρωπαϊκή χρηματοδότηση.

Από τον Δήμο Αθηένου 4 Απριλίου 2022